b'\n_START_ARTICLE_\nPatarnavimas\n_START_PARAGRAPH_\nPatarnavimas - veiksmai (veikla), kuriais teikiamos asmenin\xc4\x97s paslaugos (pvz., religini\xc5\xb3 apeig\xc5\xb3 metu, \xc5\xber. ministrantas; taip pat nam\xc5\xb3 \xc5\xabkyje); darbas.\n_START_SECTION_\nLietuva\n_START_PARAGRAPH_\nLietuvoje patarnavim\xc4\x85 kaip darbo r\xc5\xab\xc5\xa1\xc4\xaf reglamentuoja \xc4\xafstatymai. Patarnavimo sutartis yra darbo sutartis, kuria darbuotojas \xc4\xafsipareigoja teikti darbdaviui asmenines nam\xc5\xb3 \xc5\xabkio paslaugas (LR darbo kodeksas, 116 str.). Patarnavimo darbo sutarties ypatumus nustato LR Vyriausyb\xc4\x97.\n_START_SECTION_\nAsmenin\xc4\x97s nam\xc5\xb3 \xc5\xabkio paslaugos\n_START_PARAGRAPH_\nAsmenin\xc4\x97s nam\xc5\xb3 \xc5\xabkio paslaugos \xe2\x80\x93 tai automobilio vairuotojo, kiemsargio, nam\xc5\xb3 ruo\xc5\xa1os ir kitoki\xc5\xb3 pagalbinink\xc5\xb3 \xe2\x80\x93 skalb\xc4\x97jo, vir\xc4\x97jo, nam\xc5\xb3 kambarin\xc4\x97s paslaugos atliekant \xc4\xafvairius darbus priva\xc4\x8diuose nam\xc5\xb3 \xc5\xabkiuose; vaik\xc5\xb3, ligoni\xc5\xb3 prie\xc5\xbei\xc5\xabros darbuotojo, aukl\xc4\x97s, aukl\xc4\x97s tarnait\xc4\x97s, slaug\xc4\x97s, sodininko (sodo prie\xc5\xbei\xc5\xabros paslaugos); kompiuteri\xc5\xb3 sistem\xc5\xb3 specialisto (darbdavio priva\xc4\x8diame nam\xc5\xb3 \xc5\xabkyje arba savo namuose darbdaviui teikiamos paslaugos); kitos darbdaviui teikiamos asmenin\xc4\x97s nam\xc5\xb3 \xc5\xabkio paslaugos.\n_START_SECTION_\nPatarnavimo sutartis\n_START_PARAGRAPH_\nPatarnavimo sutartis yra darbo sutartis, kuria darbuotojas \xc4\xafsipareigoja teikti asmenines nam\xc5\xb3 \xc5\xabkio paslaugas, o darbdavys \xe2\x80\x93 fizinis asmuo, kurio teisnum\xc4\x85 ir veiksnum\xc4\x85 reglamentuoja Lietuvos Respublikos civilinis kodeksas, mok\xc4\x97ti darbuotojui darbo u\xc5\xbemokest\xc4\xaf, u\xc5\xbetikrinti saugias ir sveikas darbo s\xc4\x85lygas, vykdyti kitus sutartyje numatytus \xc4\xafsipareigojimus._NEWLINE_Patarnavimo sutartyje turi b\xc5\xabti nustatytas kasdieninio darbo prad\xc5\xbeios ir pabaigos laikas, darbo diena gali b\xc5\xabti pertraukiama. Pagal patarnavimo sutartis dirbantiems darbuotojams gali b\xc5\xabti taikoma sumin\xc4\x97 darbo laiko apskaita. Darbuotoj\xc5\xb3 dirbtas darbo laikas gali b\xc5\xabti \xc5\xbeymimas ir kitaip negu nustatytos pavyzdin\xc4\x97s formos darbo laiko apskaitos \xc5\xbeiniara\xc5\xa1tyje._NEWLINE_Patarnavimo sutartyje darbuotojo pageidavimu gali b\xc5\xabti susitarta d\xc4\x97l i\xc5\xa1laid\xc5\xb3 (kelion\xc4\x97s, nakvyn\xc4\x97s, spec. drabu\xc5\xbei\xc5\xb3 \xc4\xafsigijimo ir kit\xc5\xb3), patirt\xc5\xb3 teikiant paslaugas, kompensavimo, apgyvendinimo pas darbdav\xc4\xaf ir maitinimo s\xc4\x85lyg\xc5\xb3._NEWLINE_Sudarius patarnavimo sutart\xc4\xaf, darbdavys neprivalo \xc4\xafteikti darbuotojui darbo pa\xc5\xbeym\xc4\x97jimo.'